ከስፖርት ማህደር- ቁጥሬ ዱለቻ
በርካታ አትሌቶች በመካከለኛ ርቀት ላይ በመሳተፍ ለዘመናት የዘለቀ ድል ማግኘት ባይችሉም ከ1980ዎቹ
አንስታ የማይዘነጉ ድሎችን ያጣጣመች አንድ ጀግና አትሌት ግን አለች። ይህቺ አትሌት ቁጥሬ ዱለቻ ትባላለች። የመካከለኛው ርቀት ሩጫ ፈር ቀዳጇ ቁጥሬ ዱለቻ ከፌዴራል ማረሚያ ቤት ጋር ውጤታማ ጊዜን ለአምስት ዓመታት አደረገች። «ሰው የዘራውን ያጭዳል» እንደሚባለው ብሂል እርሷም ከ1986 ዓ.ም ጀምሮ የምታደርጋቸው ውድድሮች ላይ ውጤታማ መሆን ጀመረች። በክለቦች ውድድር ላይ ጎልታ መውጣት ቻለች። በዚያው ዓመት በ800 ሜትር እና በ1ሺህ 500 ሜትር የመካከለኛ ርቀት የክለቦች ውድድር ላይ ሁለቱንም ወርቅ አጠለቀች። ይህ ድል ክለቧን ከማስጠራቱም በላይ ብዙዎች አይናቸውን እንዲጥሉባት አደረጋት። በዚያው ዓመት በድጋሚ የኢትዮጵያ ሻምፒዮና ውድድር ሲደረግ ከላይ በጠቀስናቸው ርቀቶች ሁለት ወርቅ በማስመዝገብ የድል ጉዞዋን በአራት ወርቅ «ሀ» ብላ ጀመረች። ቁጥሬ የመጀመሪያውን ከአገር ውጭ ውድድር ያደረገችው በኬንያ ነበር። በአገር ውስጥ በ1986 ዓ.ም ድል በአደረገችበት ጊዜ በተመሳሳይ በኬንያ የ1ሺህ 500 ሜትር ርቀት ላይ አምስተኛ ወጥታ ጥሩ ልምድን ወስዳለች። ይህ ዓመት ዓለም አቀፍ ውድድሮችን በብዛት ያደረገችበት ነበር። በአልጄሪያ በተካሄደው የአፍሪካ ወጣቶች ሻምፒዮና ላይ በመካፈል በ1ሺህ 500 ተሳትፋ የብር ሜዳሊያን አጠለቀች። ይህ ውድድርም በፖርቹጋል ላይ በተካሄደው የዓለም ወጣቶች ሻምፒዮና ላይ ኢትዮጵያን ወክላ እንድትሄድ እድሉን ከፈተላት። በፖርቹጋል 1ሺህ 500 ሜትር በተመሳሳይ የተወዳደረችው አትሌት ቁጥሬ የነሀስ ሜዳሊያን ለአገሯ አስመዘግባለች። በርቀቱ ፈር ቀዳጅ
ከመሆኗም በላይ የዓለም
የቤት ውስጥ ሻምፒዮና
በ1996 ዓ.ም በሀንጋሪ
ቡዳፒስት በ1ሺህ 500 በአራት
ደቂቃ 06 ሰከንድ40 ማይክሮ
ሰከንድ በመግባት የመጀመሪያዋ
ኢትዮጵያዊ አትሌት በመሆን
ታሪክ ሰርታለች። አትሌት
ቁጥሬ ዱለቻን ለዓመታት
በስም ብናውቃትም ያስመዘገበቻቸው
ውጤቶችን በማስታወስ እንደሌሎቹ
አንጋፋ አትሌቶች ስናመሰግናት
ግን አይታይም። የዛሬ
የአዲስ ዘመን የስፖርት
ማህደር አትሌት ቁጥሬ
ዱለቻን እንዲህ አስታውሷታል።አዲስ ዘመን ሰኔ 9/2011